Pojašnjenje zahteva u vezi s izradom završnog rada i njegove odbrane
Poštovani studenti, 
Vaše obaveze u drugom semestru tiču se izrade završnog rada i njegove odbrane. Ovo su sledeći koraci koje treba da preduzmete u vezi sa tim:
1. Potrebno je da odaberete mentora u skladu sa temom kojom želite da se bavite u Vašem master radu. Poželjno je da mentora odaberete još tokom prvog semestra.
2. Sa mentorom treba da dogovorite temu rada i nacrt istraživanja čiji predlog prijavljujete preko Remaster aplikacije. Uputstva možete naći ovde: http://remaster.ff.uns.ac.rs/?uputstva.

Važno je napomenuti da je prijava ograničena na 2000 znakova s razmacima, te treba da se uklopite u ovaj opseg. Uz nacrt se prijavljuje i spisak od najviše 10 referenci koje će se koristiti u radu. Pravilno navođenje referenci prema APA7 pravilima možete naći ovde: https://primenjena.psihologija.ff.uns.ac.rs/index.php/pp/Guide.
Preporuka je da se predlog teme završnog rada prijavi do 30. juna, ali nije nužno. Predlog teme završnog rada se odobrava na sednicama Odseka za psihologiju koje se održavaju jednom mesečno, izuzev avgusta. Da bi predlog bio uvršten u dnevni red sednice, mora biti predat najkasnije 3 dana pre sednice. 
3. Istraživački praktikum  podrazumeva prijavu završnog radap preko Remaster aplikacije. S obzirom da Remaster aplikacija ima ograničen broj karaktera, potrebno je da mentorima dostavite detaljniji nacrt.  Ukoliko je potrebno da sprovedete  pilot istraživanje u svrhu izrade završnog rada (npr. provera eksperimentalne manipulacije, psihometrijskih karakteristika instrumenta ukoliko se on prvi put koristi), i data aktivnost se ubraja u Istraživački praktikum. 
4. Studijsko istraživački rad (SIR) podrazumeva predaju radne verzije završnog rada sa svim elementima (uključujući rezultate i diskusiju). Nakon odobrenog predloga teme završnog rada preko Remastera, student pod mentorstvom pristupa prikupljanju i obradi podataka, te pisanju radne verzije završnog rada. Nakon odobrenja radne verzije rada, smatra se da je student ispunio sve obaveze predviđene SIR-om. 
5. Kako bi se završni rad odbranio u roku (do 30. septembra), predlog tema treba biti podnet najkasnije za septembarsku sednicu, a Istraživački praktikum i SIR moraju biti položeni najkasnije u septembarskom ispitnom roku. U praksi se dešava da se ovi predmeti prijavljuju i za oktobarski rok, ali treba voditi računa o tome da radna verzija rada skoro nikada nije finalna, te da će Vam mentor tražiti određene korekcije. Tek kada mentor odobri finalnu verziju rada, moći ćete da prijavite odbranu završnog rada.
6. Ukoliko ne odbranite završni rad do 30. septembra, moći ćete da ga odbranite do 31. oktobra bez plaćanja produženja studija ukoliko ispunjavate sledeće uslove: 1) da Vam je ostala samo odbrana završnog rada, a da ste sve ostale ispite položili i 2) da je odbrana rada zakazana pre 30. septembra, a za neki termin tokom oktobra.
7.Ukoliko ne odbranite završni rad do 31. oktobra, produžavate master studije ili upisujete novu školsku godinu regularno.

